Leerder brand dood in koshuis(Argieffoto: Pixabay.com) ŉ Sewentienjarige skoolmeisie het in ŉ brand in ŉ skoolkoshuis in die Oos-Kaap omgekom. Kapt. Raphael Motloung, polisiewoordvoerder, het gesê die leerder is glo in die Tyelimhlophe-landbouskool se koshuis op Mount Frere toegesluit, omdat sy te siek was om klas by te woon. Die brand het glo omstreeks 08:00 Vrydag uitgebreek. “Ten spyte van pogings om haar te red, was dit te laat om haar te help en het sy in die koshuis doodgebrand,” het Motloung gesê. Die naam van die slagoffer is nog nie bekend gemaak nie. Die oorsaak van die brand is nie bekend nie en word ondersoek. Die koshuis is heeltemal verwoes. Forensiese ondersoekers van die polisie was gister op die toneel om dit vir leidrade te fynkam.